Document ID: 32006D0732

KOMISIJAS LĒMUMS
(2006. gada 27. oktobris)
nepublicēt atsauci uz standartu EN 13683:2003 “Dārza iekārtas - Smalcinātāji ar iebūvētu piedziņu - Drošība” saskaņā ar Eiropas Parlamenta un Padomes Direktīvu 98/37/EK
(izziņots ar dokumenta numuru K(2006) 5060)
(Dokuments attiecas uz EEZ)
(2006/732/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 1998. gada 22. jūnija Direktīvu 98/37/EK par dalībvalstu normatīvo un administratīvo aktu tuvināšanu attiecībā uz mašīnām (1), un jo īpaši tās 6. panta 1. punktu,
ņemot vērā pastāvīgās komitejas atzinumu, kas izveidota ar 5. pantu Eiropas Parlamenta un Padomes 1998. gada 22. jūnija Direktīvā 98/34/EK, ar ko nosaka informācijas sniegšanas kārtību tehnisko standartu un noteikumu jomā, un informācijas sabiedrības pakalpojumu sniegšanas noteikumus (2),
tā kā:
(1)
Ja valsts standarts, transponējot saskaņotu standartu, uz kuru Eiropas Savienības Oficiālajā Vēstnesī ir publicēta atsauce, attiecas uz vienu vai vairākām veselības aizsardzības un drošības pamatprasībām, kuras izklāstītas Direktīvas 98/37/EK I pielikumā, uzskata, ka saskaņā ar šo standartu ražotā mašīna atbilst attiecīgajām pamatprasībām.
(2)
Saskaņā ar Direktīvas 98/37/EK 6. panta 1. punktu Vācija ir iesniegusi oficiālu protestu attiecībā uz Eiropas Standartizācijas komitejas (CEN) 2003. gada 8. septembrī pieņemto standartu EN 13683:2003, uz kuru atsauce Eiropas Savienības Oficiālajā Vēstnesī vēl nav publicēta.
(3)
Komisija, pārbaudījusi standartu EN 13683:2003, konstatēja, ka tas neatbilst veselības aizsardzības un drošības pamatprasībām, kas noteiktas Direktīvas 98/37/EK I pielikuma 1.1.2. punkta c) apakšpunktā (Drošības integrācijas principi), 1.3.8. punktā (Aizsarglīdzekļu izvēle aizsardzībai pret kustīgo daļu radītiem apdraudējumiem) un 1.4.1. punktā (Vispārīgas prasības aizsargiem un drošības sastāvdaļām). Pirmkārt, standarta 5.2.1.1. un 5.2.1.2. punktā izklāstītās specifikācijas attiecībā uz to, lai novērstu piekļuvi kontaktnazim no padeves puses un no augšpuses nav pietiekamas, lai izvairītos no saskares ar asmeni. Kamēr mehānisms darbojas, ir iespējams noņemt iesprūdušos atgriezumus, un mehānisma darbības laikā roka var saskarties ar kontaktnazi. Otrkārt, nav pietiekamas standarta 5.2.2. punktā izklāstītās specifikācijas attiecībā uz to, lai novērstu piekļuvi kontaktnazim no izlādes kameras puses un no apakšpuses. Izlādes kameras izmēri ir tādi, ka pieauguša cilvēka roka varētu nonākt saskarē ar kontaktnazi.
(4)
Tādēļ atsauces uz standartu EN 13683:2003 nav jāpublicē Eiropas Savienības Oficiālajā Vēstnesī,
IR PIEŅĒMUSI ŠO LĒMUMU.
1. pants
Atsauces uz standartu EN 13683:2003 “Dārza iekārtas - Smalcinātāji ar iebūvētu piedziņu - Drošība” nepublicē Eiropas Savienības Oficiālajā Vēstnesī.
2. pants
Šis lēmums ir adresēts dalībvalstīm.
Briselē, 2006. gada 27. oktobrī

Labels: 3
7
1
6